RETTEN FOR EU-PERSONALESAGERS DOM

(Første Afdeling)

6. oktober 2015

CH

mod

Europa-Parlamentet

»Personalesag — akkrediterede parlamentariske assistenter — artikel 266 TEUF — foranstaltninger til opfyldelse af en annullationsdom afsagt af Personaleretten — annullation af en afgørelse om afskedigelse — annullation af en afgørelse om afslag på en ansøgning om bistand i henhold til vedtægtens artikel 24 — omfanget af bistandspligten i forbindelse med et foreløbigt bevis for, at der foreligger psykisk chikane — ansættelsesmyndighedens pligt til at indlede en administrativ undersøgelse — tjenestemandens eller den øvrige ansattes mulighed for at anlægge en national retssag — det rådgivende udvalg om bekæmpelse og forebyggelse af mobning på arbejdspladsen, som behandler klager fra akkrediterede parlamentariske assistenter over parlamentsmedlemmer — rolle og beføjelser — økonomisk og ikke-økonomisk skade«

Angående:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder CH har nedlagt følgende påstande: Europa-Parlamentets afgørelse af 3. marts 2014 annulleres, for så vidt som denne institution derved som led i gennemførelsen af de foranstaltninger, der var nødvendige til opfyldelsen af dom af 12. december 2013, CH mod Parlamentet (F-129/12, EU:F:2013:203, herefter »CH-dommen«), som omhandlet i artikel 266 TEUF, afslog at indlede en administrativ undersøgelse med henblik på at fastlægge realiteten af de faktiske omstændigheder vedrørende det klagepunkt mod et parlamentsmedlem, der var anført i sagsøgerens ansøgning om bistand af 22. december 2011; Parlamentets afgørelse af 2. april 2014 annulleres, for så vidt som Parlamentet ved denne afgørelse afslog at udbetale et beløb på 5686 EUR til sagsøgeren svarende til den lønforskel, som sagsøgeren hævder at have krav på som led i gennemførelsen af de foranstaltninger, der var nødvendige til opfyldelsen af CH-dommen som omhandlet i artikel 266 TEUF; Parlamentets afgørelse af 4. august 2014 annulleres, for så vidt som Parlamentet derved afslog sagsøgerens klage over de to ovenfor nævnte afgørelser af 3. marts og 2. april 2014; Parlamentet tilpligtes at betale sagsøgeren henholdsvis 144000 EUR og 60000 EUR i erstatning for den økonomiske og ikke-økonomiske skade, som sagsøgeren har lidt.

Udfald:

Europa-Parlamentets afgørelse af 2. april 2014, som stadfæstet ved afgørelse af 4. august 2014 om afslag på klagen, annulleres, for så vidt som Europa-Parlamentet i strid med artikel 266 TEUF afslog at udbetale CH et supplerende beløb på 5686 EUR til opfyldelse af dom af 12. december 2013, CH mod Parlamentet (F-129/12, EU:F:2013:203). Europa-Parlamentets afgørelse af 3. marts 2014, som stadfæstet ved afgørelse af 4. august 2014 om afslag på klagen, annulleres, for så vidt som Europa-Parlamentet ikke, efter annullation ved dom af 12. december 2013, CH mod Parlamentet (F-129/12,EU:F:2013:203), af Europa-Parlamentets afgørelse af 15. marts 2012 om afslag på CH’s ansøgning om bistand af 22. december 2011, besluttede at indlede en administrativ undersøgelse vedrørende den påståede psykiske chikane og således tilsidesatte artikel 266 TEUF. I øvrigt forkastes annullationspåstandene. Europa-Parlamentet betaler CH et beløb på 5686 EUR, med tillæg af morarenter fra den 1. juli 2014, dvs. den dato, hvor CH’s ansættelse ophørte, beregnet på grundlag af den af Den Europæiske Centralbank fastsatte rentesats for de vigtigste refinansieringsoperationer, forhøjet med 2 procentpoint. Europa-Parlamentet betaler CH et beløb på 25000 EUR i erstatning for den lidte ikke-økonomiske skade, med tillæg af morarenter fra den 4. august 2014, beregnet på grundlag af den af Den Europæiske Centralbank fastsatte rentesats for de vigtigste refinansieringsoperationer, forhøjet med 2 procentpoint. I øvrigt forkastes erstatningspåstandene. Europa-Parlamentet bærer sine egne omkostninger og betaler de af CH afholdte omkostninger.

Sammendrag

Tjenestemandssager — dom om annullation — retsvirkninger — forpligtelse til at træffe foranstaltninger til opfyldelse heraf — annullation af en afgørelse om opsigelse af en akkrediteret parlamentarisk assistent — beregning af den skyldige løn — fradrag af feriepenge modtaget fra en privat arbejdsgiver — ikke tilladt (Art. 266 TEUF) Tjenestemandssager — dom om annullation — retsvirkninger — forpligtelse til at træffe foranstaltninger til opfyldelse heraf — annullation af en afgørelse om opsigelse af en akkrediteret parlamentarisk assistent — fritagelse fra arbejdet i tjenestens interesse — pligt til at tilbagelevere de arbejdsredskaber til den pågældende, som er forbundet med hendes stilling — foreligger ikke (Art. 266 TEUF) Tjenestemandssager — dom om annullation — retsvirkninger — forpligtelse til at træffe foranstaltninger til opfyldelse heraf — administrationens skønsbeføjelse — ansættelsesmyndighedens afslag på en ansøgning om bistand uden administrativ undersøgelse — ingen hensyntagen til de oplysninger, som blev fremlagt af ansøgningens ophavsmand, og til de oplysninger, som administrationen var bekendt med — ikke tilladt (Tjenestemandsvedtægten, art. 12a og 24) Tjenestemandssager — erstatningssøgsmål — annullation af den anfægtede retsakt, som ikke sikrer en passende erstatning af den ikke-økonomiske skade — erstatning af tabt mulighed for ansættelse — kriterier (Art. 340 TEUF)